CELEX ID: 32012R0392
Publication Date: 2012-03-01

Document Text:
KOMISJONI DELEGEERITUD MÄÄRUS (EL) nr 392/2012,
1. märts 2012,
millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate trummelkuivatite ökomärgistamisega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. mai 2010. aasta direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses, (1) eriti selle artiklit 10,
ning arvestades järgmist:
(1)
Direktiivis 2010/30/EL nõutakse, et komisjon võtaks vastu delegeeritud õigusaktid selliste toodete energiamärgistuse kohta, mille puhul on suuri energiasäästu võimalusi ja mille tõhususnäitajad erinevad samaväärse funktsiooni korral.
(2)
Komisjoni 23. mai 1995. aasta direktiiviga 95/13/EÜ (millega rakendatakse nõukogu direktiivi 92/75/EMÜ kodumajapidamises kasutatavate elektriliste trummelkuivatite energiamärgistuse puhul) (2) on kehtestatud sätted kodumajapidamises kasutatavate trummelkuivatite energiamärgistuse kohta.
(3)
Kodumajapidamises kasutatavate trummelkuivatite tarbitav elekter moodustab ELis olulise osa kodumajapidamise kogu energiavajadusest. Lisaks juba saavutatud energiatõhususe parandamisele on veel palju võimalusi kodumajapidamises kasutatavate trummelkuivatite energiatarbimise edasiseks vähendamiseks.
(4)
Komisjoni direktiiv 95/13/EÜ tuleks tunnistada kehtetuks ja käesoleva määrusega tuleks esitada uued sätted selle tagamiseks, et energiamärgis pakuks tarnijatele dünaamilisi stiimuleid majapidamises kasutatavate trummelkuivatite energiatõhususe edasiseks parandamiseks ja et turul mindaks kiiremini üle energiatõhusamatele tehnilistele lahendustele.
(5)
Komisjoni 19. septembri 1996. aasta direktiivis 96/60/EÜ, millega rakendatakse nõukogu direktiivi 92/75/EMÜ kodumajapidamises kasutatavate pesumasin-kuivatite energiamärgistuse puhul, (3) käsitletakse kodumajapidamises kasutatavaid ühendatud pesumasin-kuivateid. Neil on eriomadused ja seepärast tuleks need käesoleva määruse reguleerimisalast välja jätta.
(6)
Märgisel oleva teabe saamiseks tuleks kasutada usaldusväärseid, täpseid ja korratavaid mõõtmismenetlusi, mille puhul võetakse arvesse üldtunnustatult parimaid mõõtmismeetodeid ning Euroopa Parlamendi ja nõukogu 22. juuni 1998. aasta direktiivi 98/34/EÜ (millega nähakse ette tehnilistest standarditest ja eeskirjadest teatamise kord) (4) I lisas nimetatud Euroopa standardiasutuste vastu võetud harmoneeritud standardeid, kui need on olemas.
(7)
Käesolevas määruses tuleks täpsustada kodumajapidamises kasutatavate trummelkuivatite, sealhulgas gaasiküttega kuivatite märgise ühetaoline kujundus ja sisu.
(8)
Lisaks sellele tuleks käesolevas määruses kindlaks määrata nõuded kodumajapidamises kasutatavate trummelkuivatite tehniliste dokumentide ja tootekirjelduse kohta.
(9)
Samuti tuleks käesolevas määruses kindlaks määrata nõuded teabe kohta, mis tuleb esitada kodumajapidamises kasutatavate trummelkuivatite kaugmüügi korral, reklaamimisel ja mis tahes tehnilistes reklaammaterjalides.
(10)
On asjakohane näha ette käesoleva määruse läbivaatamine, et võtta arvesse tehnoloogia arengut.
(11)
Selleks et hõlbustada üleminekut direktiivilt 95/13/EÜ käesolevale määrusele, tuleks käesoleva määruse kohaselt märgistatud, kodumajapidamises kasutatavad trummelkuivatid lugeda vastavaks direktiivile 95/13/EÜ.
(12)
Direktiiv 95/13/EÜ tuleks seetõttu tunnistada kehtetuks,
ON VASTU VÕTNUD KÄESOLEVA MÄÄRUSE:
Artikkel 1
Sisu ja reguleerimisala
1. Käesoleva määrusega kehtestatakse märgistamise ja täiendava teabe tootekirjelduses esitamise nõuded kodumajapidamises kasutatavatele elektritoitega ja gaasiküttega trummelkuivatitele ning kodumajapidamises kasutatavatele sisseehitatud trummelkuivatitele, sealhulgas mujal kui kodumajapidamises kasutatavatele trummelkuivatitele.
2. Käesolevat määrust ei kohaldata kodumajapidamises kasutatavate ühendatud pesumasin-kuivatite ega kodumajapidamises kasutatavate tsentrifuugide suhtes.
Artikkel 2
Mõisted
Lisaks direktiivi 2010/30/EL artiklis 2 kindlaksmääratud mõistetele kasutatakse käesolevas määruses järgmisi mõisteid:
1) „kodumajapidamises kasutatav trummelkuivati”- seade, milles kuivatatakse riideesemeid pööritamise teel pöörlevas trumlis, mida läbib kuumutatud õhk, ja mis on kavandatud kasutamiseks peamiselt muudele kui kutselistele kasutajatele;
2) „kodumajapidamises kasutatav sisseehitatud trummelkuivati”- kodumajapidamises kasutatav trummelkuivati, mis on ette nähtud paigaldamiseks kappi, ettevalmistatud seinaorva või muusse sarnasesse kohta ja mis viimistletakse mööbliks;
3) „kodumajapidamises kasutatav pesumasin-kuivati”- kodumajapidamises kasutatav pesumasin, millel on tsentrifuugimise võimalus ja ka vahend riideesemete kuivatamiseks, harilikult kuumutamise ja pööritamisega;
4) „kodumajapidamises kasutatav tsentrifuug”- seade, milles pöörlevas trumlis tsentrifuugimise teel eemaldatakse riideesemetest vesi, mis kõrvaldatakse automaatselt pumba abil; seade on kavandatud kasutamiseks peamiselt muudele kui kutselistele kasutajatele;
5) „ventileeriv trummelkuivati”- trummelkuivati, milles õhk tõmmatakse sisse, suunatakse riideesemetele ja seejärel suunatakse saadud niiske õhk ruumi või õue;
6) „kondenseeriv trummelkuivati”- trummelkuivati, milles on seade, millega kuivatamiseks kasutatud õhust eemaldatakse niiskus (kondensatsiooni või muu meetodiga);
7) „automaatne trummelkuivati”- trummelkuivati, mis lõpetab kuivatamise, kui on elektrijuhtivuse või temperatuuri mõõtmisega teinud kindlaks riideesemete teatava niiskusesisalduse;
8) „mitteautomaatne trummelkuivati”- trummelkuivati, mis lõpetab kuivatamise pärast eelnevalt kindlaksmääratud ajavahemikku, enamasti taimeri abil, kuid mida võib ka käsitsi välja lülitada;
9) „programm”- rida ette kindlaks määratud tööetappe, mis tarnija teate kohaselt sobivad teatavat tüüpi riideesemete kuivatamiseks;
10) „tsükkel”- valitud programmi jaoks ettenähtud täielik kuivatamisprotsess;
11) „programmi kestus”- ajavahemik alates programmi käivitamisest kuni programmi õpuni, v.a lõppkasutaja programmeeritud viivitus;
12) „nimitäitekogus”- kuivade teatavat liiki riideesemete suurim mass kilogrammides, mille tarnija on teatanud 0,5 kg täpsusega ja mida saab kodumajapidamises kasutatava trummelkuivatiga töödelda vastavalt valitud programmile pärast seda, kui masin on tarnija juhiste kohaselt täidetud;
13) „osaline koormus”- pool kodumajapidamises kasutatava trummelkuivati teatava programmi puhul ettenähtud nimitäitekogusest;
14) „kondenseerimistõhusus”- kondenseerivas trummelkuivatis kondenseeritud niiskuse massi ja riideesemetest tsükli lõpuks eemaldatud niiskuse massi suhtarv;
15) „väljalülitatud seisund”- seisund, milles kodumajapidamises kasutatav trummelkuivati on välja lülitatud lõppkasutaja tavapärase kasutuse jaoks ettenähtud seadmenupu või -lüliti abil ja milles masina võimsustarve on kõige väiksem ning mis võib kesta määramata aja, kui trummelkuivati on ühendatud toiteallikaga ja kui seda kasutatakse vastavalt tarnija juhistele; kui kodumajapidamises kasutataval trummelkuivatil ei ole tarbijale kasutamiseks ettenähtud nuppe ega lüliteid, on „väljalülitatud seisund” seisund, mis saabub, kui trummelkuivati lülitub ise püsivasse võimsustarbe seisundisse;
16) „ooteseisund”- väikseima võimsustarbega seisund, milles masin võib pärast programmi lõppu olla määramata aja ilma lõppkasutaja edasise sekkumiseta, välja arvatud pesu väljavõtmine kuivatist;
17) „samaväärne kodumajapidamises kasutatav trummelkuivati”- turul saadaolev trummelkuivati mudel, mille nimimahutavus, tehnilised ja tööparameetrid, energiatarbimine, kondenseerimistõhusus ning, vajaduse korral, puuvillase pesu tavaprogrammi kestus ja õhus leviva müra tase on samaväärsed sama tarnija poolt erineva koodi all turule lastud muu kodumajapidamises kasutatava trummelkuivati mudeli omadega;
18) „lõpptarbija”- tarbija, kes ostab või eeldatavalt ostab kodumajapidamises kasutatava trummelkuivati;
19) „müügikoht”- koht, kus kodumajapidamises kasutatavaid trummelkuivateid esitletakse või pakutakse müügiks, rentimiseks või järelmaksuga müügiks.
20) „puuvillase pesu tavaprogramm”- tsükkel, mille käigus kuivatatakse puuvillast pesu esialgse niiskusesisaldusega 60 % allesjääva niiskusesisalduseni 0 %.
Artikkel 3
Tarnija kohustused
Tarnija tagab järgmise:
a)
iga kodumajapidamises kasutatav trummelkuivati on varustatud trükitud märgisega, mille vorm ja millel esitatav teave on sätestatud I lisas;
b)
kättesaadavaks tehakse II lisas esitatud nõuetele vastav tootekirjeldus;
c)
III lisa kohased tehnilised dokumendid tehakse nõudmise korral kättesaadavaks liikmesriikide pädevatele asutustele ja komisjonile;
d)
kodumajapidamises kasutatava trummelkuivati konkreetse mudeli reklaamis näidatakse alati energiatõhususe klass, kui reklaamis esitatakse energia või hinnaga seotud teavet;
e)
kodumajapidamises kasutatava trummelkuivati konkreetse mudeli tehnilistes reklaammaterjalides, milles kirjeldatakse tehnilisi parameetreid, esitatakse alati kõnealuse mudeli energiatõhususe klass.
Artikkel 4
Edasimüüjate kohustused
Edasimüüja tagab järgmise:
a)
müügikohas on iga kodumajapidamises kasutatava trummelkuivati esi- või ülaosa välispinnal selgelt nähtav artikli 3 punkti a kohane tarnija esitatud märgis;
b)
müügiks, rendiks või järelmaksuga müügiks pakutavaid kodumajapidamises kasutatavaid trummelkuivateid, mille puhul lõppkasutaja toodet eeldatavasti esitletuna ei näe, nagu on täpsustatud direktiivi 2010/30/EL artiklis 7, turustatakse koos tarnija poolt esitatud, käesoleva määruse IV lisale vastava teabega;
c)
kodumajapidamises kasutatava trummelkuivati konkreetse mudeli reklaamis esitatakse alati viide energiatõhususe klassile, kui reklaamis esitatakse energia või hinnaga seotud teavet;
d)
kodumajapidamises kasutatava trummelkuivati konkreetse mudeli tehnilistes reklaammaterjalides, milles kirjeldatakse masina tehnilisi parameetreid, esitatakse alati viide kõnealuse mudeli energiatõhususe klassile.
Artikkel 5
Mõõtmismeetodid
Artiklite 3 ja 4 alusel esitatava teabe saamiseks kasutatakse usaldusväärseid, täpseid ja korratavaid mõõtmismeetodeid, mille puhul võetakse arvesse üldtunnustatult parimaid mõõtmismeetodeid.
Artikkel 6
Turujärelevalve eesmärgil teostatav kontrollimenetlus
Deklareeritud energiatõhususe klassi, tsükli energiatarbimise, vajaduse korral kondenseerimistõhususe klassi, nimimahutavuse, väljalülitatud seisundi ja ooteseisundi võimsustarbe, ooteseisundi kestuse, programmi kestuse ning õhus leviva müra taseme nõuetele vastavuse hindamisel kohaldab liikmesriik V lisas esitatud menetlust.
Artikkel 7
Läbivaatamine
Komisjon vaatab käesoleva määruse läbi seoses tehnika arenguga hiljemalt viie aasta möödumisel määruse jõustumisest. Eelkõige hinnatakse läbivaatamisel V lisa kohaseid kontrollimisel lubatud hälbeid.
Artikkel 8
Kehtetuks tunnistamine
Direktiiv 95/13/EÜ tunnistatakse kehtetuks alates 29. maist 2012.
Artikkel 9
Üleminekusätted
1. Artikli 3 punkte d ja e ning artikli 4 punkte b, c ja d ei kohaldata trükitud reklaamile ja trükitud tehnilistele reklaammaterjalidele, mis on avaldatud enne 29. septembrit 2012.
2. Kodumajapidamises kasutatavad trummelkuivatid, mis on lastud turule enne 29. maist 2012, vastavad direktiivi 95/13/EÜ nõuetele.
3. Kodumajapidamises kasutatavad trummelkuivatid, mis vastavad käesoleva määruse sätetele ja mis lastakse turule või mida pakutakse müügiks, rendile andmiseks või järelmaksuga müügiks enne 29. maist 2012, loetakse vastavaks direktiivi 95/13/EÜ nõuetele.
Artikkel 10
Jõustumine ja rakendamine
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. Määrust kohaldatakse alates 29. maist 2012. Artikli 3 punkte d ja e ning artikli 4 punkte b, c ja d kohaldatakse alates 29. septembrit 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. märts 2012

EuroVoc Classification:
Level 1: 100147
100159
100160
Level 2: 100272
100263
100196
Level 3: 13
1401
2498
87
All Concepts: 142
1423
3861
642
893